Madwar 70 persuna li qed ifittxu l-ażil u kienu maqbuda fuq rigg taż-żejt fiż-żona ta' tiftix u salvataġġ Maltija ttieħdu lura t-Tuneżija. Il-bastiment Louise Michel qal li xi dgħajjes min-Navy tat-Tuneżija ħaduhom lura u li dan huwa ksur tal-Konvenzjoni ta' Geneva li tgħid li l-ebda persuna ma tittieħed lura f'pajjiż jekk ikun hemm prova li qed jinkisru d-drittijiet tal-bniedem. Dan kien ikkonfermat mill-NGO Sea-Watch International li qalet li l-ajurplan Seabird wasal qrib dan ir-rigg. "Malta reġgħet naqset mid-dover tagħha biex tipprovdi port sigur għal dawn il-persuni," qalet l-NGO. Once again, Malta denied its duty to provide a port of safety for a distress case in its SAR zone. https://t.co/Mp11R14g8m pic.twitter.com/PgvEPBg4Ul — Sea-Watch International (@seawatch_intl) January 4, 2022 Dan il-bastiment kien saħaq li l-awtoritajiet Maltin qed reġgħu rriffjutaw li jikkordinaw operazzjoni ta' salvataġġ għall-immigranti. Hu spjega li l-ajruplan Seabird, li jintuża sabiex tkun ikkonfermata l-pożizzjoni tal-persuni, ħabbar li hemm bejn 65 u 70 persuna li ilhom lejl fuq ir-rigg 'Miskar' li hija tal-kumpanija Shell. Żiedet li l-kundizzjonijiet tat-temp mhumiex favoribbli u huma ta' periklu għal persuni. "Dan ir-rigg jinsab fl-SAR Ewropea imma qed tirriffjuta li tikkomunika mal-awtoritajiet Maltin," allegat l-NGO fuq Twitter. Hi kkritikat ukoll lill-kumpanija Shell u wissitha li jekk l-immigranti jittieħdu lura pajjiżhom, hi se tkun kompliċi f'dan. "Ir-rigg jinsab fiż-żona tat-Tuneżija" F'messaġġi li ra Newsbook.com.mt , il-Louise Michel kien f'kuntatt maċ-Ċentru ta' Koordinament tas-Salvataġġ Malti (RCC) li spjegat li r-rigg jinsab fl-SAR Tuneżina u li l-awtoritajiet tat-Tuneżija u l-Ġermanja huma responsabbli. Madanakollu, l-NGO sostniet li dan mhuwiex il-każ. Ftit sigħat wara dan, il-Louise Michel qal li bastiment tal-gwerra Tuneżin wasal fejn ir-rigg. "Nibżgħu li dan se jiġbor il-persuni biex joħodhom lura t-Tuneżija b'mod illegali," sostniet l-NGO. Hi saħqet li t-Tuneżija mhix pajjiż sigur u li Malta għandha tikkordina operazzjoni ta' salvataġġ minnufih.